Oll Mutter Knaksch, de hadd en Jungen,
Man einen hadd s', doch dese ein,
De was dorför ok gaud gelungen –
So'n Schapskopp hadd de Welt nich seihn;
Doch Mutter Knaksch, de glöwt nich dran,
Dat ehr leiw Jünging dumm süll sin,
Sei kek in ehren Sähn Jehann
As in en gollen Bäker rin.
Jehann, de müßt nu Scheper warden,
Un wenn sei em taum Naren hadden,
Denn tröst em Mutter: »Du büst kläuker;
Ut'n Scheper«, säd se, »un Aptheiker,
Min Sähning, dor kann allens warden.«